hy hy hy hy hy hy hy hy hy hy hy hy hy hy hy hy en en hy hy hy hy hy hy hy hy hy hy hy hy hy hy hy hy hy hy hy hy hy hy hy zh en hy hy en hy en hy en hy en hy en hy hy ru en hy hy hy hy hy hy hy hy hy hy hy hy hy hy hy hy hy en hy hy
— Այն ժամանակներում քաղաքը մեծ չէր,- պատմում է Էմիլ Միքայելյանը,- Սլաբոդկան էր, Պաբեդայի մերձակայքը և մեր Խորարձարը: Այստեղ էլ ապրել են տոհմիկ գյումրեցիները: Մեր հարևանությամբ ապրել են Մելիքովները, Բաղնիք Սիմոնը… բոլորին չես էլ հիշի:
— Իսկ ճի՞շտ է, որ տոհմիկ գյումրեցիները չգրված օրենք են ունեցել, ինչպես ասում են` իրարից աղջիկ տալ-առնել:
Միքայելյան ամուսինները հաստատում են:
— Կինս էլ է գյումրեցի, մեր թաղից է:
— Ի դեպ` իմ և ամուսնուս տատի անունները նույնն է` Սաթենիկ: Իսկ հետո պարզվեց, որ մենք անգամ նույն օրն ենք ծնվել:
Սաթենիկը մասնագիտությամբ երաժիշտ է: Արդեն 25 տարի անցել է իրենց ամուսնության օրից, և վերջերս են հարազատներով տոնել այդ հոբելյանը:
— Իսկ անցած տարիներին որևէ փոփոխության ենթարկե՞լ եք ձեր տունը,- հարցնում եմ հոբելյար ամուսիններին:
— Տան ճակատային մասը կառուցման օրից որևէ փոփոխություն չի կրել, Սարիղամիշի փայտ է օգտագործվել շինարարության ընթացքում, դրանք իրենց տեղում են, բայց, ա՛յ, ներքին հարդարման կարիք կար…
— Մենք մեր ուժերով ենք դա արել,- ամուսնուն լրացնում է կինը:- Մենք բոլորս էլ աշխատող ենք, ամեն մեկս մեր հնարավորությունների չափով նպաստեցինք վերանորոգմանը:
Հաշվի առնելով, որ Էմիլը մասնագիտությամբ ինժեներ-շինարար է, պետք է կարծել, որ այդ գործում նրա ավանդն ամենամեծն է եղել: Ի դեպ, նրա հայրը` Լևոն Միքայելյանը, գծագրության ուսուցիչ է եղել, իսկ գծագրությունը ինժեների մասնագիտական ոլորտի հետ սերտ առնչություն ունի, ուստի, առավել հավանական է, որ որդին իր ընտրության առումով, ինչ-որ չափով հորն է պարտական:
Երկար տարիներ Էմիլն իր մասնագիտությամբ աշխատելուց հետո, ստիպված էր այն փոխել.
— Կոոպերատիվների ծաղկման շրջանն էր, ու մենք ստեղծեցինք հացաթխման արտադրամաս, որ գործում է հենց մեր տան նկուղներում:
Տան այդ մասը ժամանակին սովետական իշխանությունը պետականացրել էր, ու այստեղ գործում էր Երանոսյանների հրուշակեղենի արտադրամասը: Դրա փակվելուց հետո, տարիներ անց, արդեն 60-ականներին, Արշակ պապին հաջողվել էր պետությունից օրինականորեն ետ ստանալ ընտանիքին պատկանող տան այդ հատվածը: Դրան հաջորդած տարիներին խոսակցություն էր գնում, թե տունը «պլանի տակ» է, պետք է քանդվի և տեղում շենք կառուցվի: Ընտանիքին նույնիսկ բարի խորհուրդ էին տվել տան մի մասը վաճառել, որպեսզի գոնե այդ փողը օգուտ մնար, միևնույն է, փոքրաթիվ ընտանիքին շենքից այդչափ բնակմակերես չէր հասնելու: Բայց տունն իր տեղում մնաց: Եվ հիմա Միքայելյանները բարեբախտություն են համարում այն, որ չէին շտապել հետևել այդ խորհուրդներին:
Հնամյա այս տանն են «ապրել» նաև գյումրեցի ռեժիսոր Ալբերտ Մկրտչյանի նկարահանած «Տխուր փողոցի լուսաբացը» ֆիլմի հերոսները:
— Մենք Ալբերտ Մկրտչյանի հետ ծանոթացանք, երբ նա արդեն տունն ընտրել էր և այնտեղ նույնիսկ վերանորոգումներ էին կատարել: Բայց մեր տունը տեսնելով, միտքը փոխեց և ասաց. «Ձեր տունը լավն է, դուք էլ լավ մարդիկ եք, այստեղ պիտի նկարեմ»:
Նկարահանման ընթացքում Միքայելյանները մտերմացան ստեղծագործական խմբի անդամների հետ և մինչ օրս էլ կապ կա նրանց միջև:
Երբ ռեժիսորին տատիկի տիպաժ էր պետք ֆիլմի համար, Սաթենիկն իր 90-ամյա մոր «թեկնածությունն» էր առաջարկել:
— Բայց մայրիկս իր էությամբ աշխույժ ու տարիքից փոքր երևացող կին էր: Երբ Ալբերտ Մկրտչյանը զրուցել էր նրա հետ, մայրս հասկացել էր, որ նրան թորշոմած, տխուր կերպար էր պետք, ասել էր. «Չէ, Ալբերտ ջան, ես քո ուզած պառավը չեմ»,- հիշում ու ծիծաղում է Սաթենիկ Միքայելյանը:
Միքայելյանների ընտանիքից ստացած տպավորությունն այն էր, որ մարդիկ համերաշխ են, միասնաբար են լուծում ընտանեկան խնդիրները և չեն խորշում աշխատանքից: Սիրում են համով հումորը, իսկ դա օգնում է սահուն ապրել: Զավակներն ուսումնասեր են, ինչպես իրենց հոր Արշակ պապի գերդաստանը և տոհմիկ գյումրեցիներին հատուկ բնավորության գծեր են կրում: Իսկ գյումրեցու համար ի՞նչն է գերակա եղել` իհարկե, թասիբը: Չէ՞ որ այս տան պատմության հիմքում էլ թասիբն է եղել: Գյումրեցի երկու եղբայրների թասիբը:
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
«Բոլորիս ցանկությունն է՝ քաղաքը դարձնել ավելի գեղեցիկ, ավելի մաքուր, ավելի բարեկարգ»
Ինչու են բնակարաններն անտերության մատնված, կամ՝ 10 տարվա հանցավոր անտարբերություն, թե՞…
ՀՀ, Գյումրի, Իսահակյան փ., 76
(+374 312) 6 72 56
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
«Բոլորիս ցանկությունն է՝ քաղաքը դարձնել ավելի գեղեցիկ, ավելի մաքուր, ավելի բարեկարգ»
Ինչու են բնակարաններն անտերության մատնված, կամ՝ 10 տարվա հանցավոր անտարբերություն, թե՞…
Մեջբերումներ անելիս ակտիվ հղումը shrjapat.am- ին պարտադիր է: Կայքում արտահայտված կարծիքները պարտադիր չէ, որ համընկնեն կայքի խմբագրության տեսակետի հետ:
Գովզդների բովանդակության համար կայքը պատասխանատվություն չի կրում: